**1. Eesmärk**

* 1. Käesoleva juhendi eesmärk on kehtestada Eesti Kohtuekspertiisi Instituudis (edaspidi instituut) isiku kohtuarstliku ekspertiisi tegemise põhinõuded tervisekahjustuse olemasolu, diagnoosi, tekkemehhanismi ja tekitamise aja määramiseks.
  2. Juhend kehtestatakse Tervisekahjustuse kohtuarstliku tuvastamise korra ([RT I 2002, 72, 434](https://www.riigiteataja.ee/ert/act.jsp?id=191485&replstring=33)) alusel.

**2. Mõisted**

* 1. **Tervisekahjustus** on organismi elundite ja kudede anatoomilise terviklikkuse või nende füsioloogiliste funktsioonide häire, samuti haigus või muu patoloogiline seisund, mis tekib mehaanilise, füüsikalise, keemilise, bioloogilise, psüühilise või muu teguri toimel.
  2. Eluohtlik on tervisekahjustus, mis ohustab kannatanu elu tervisekahjustuse tekitamise ajal või selle järel, olenemata arstiabi osutamisest, haiguse kulust, paranemise ajast ja lõpptulemusest.
  3. Tervisehäire on tervisekahjustus, mis seisneb organismi elutegevuse häires, mida hinnatakse sellest paranemise kestusega.

**3. Üldnõuded**

* 1. Tervisekahjustuse määrab kohtuarst-ekspert isiku kohtuarstliku ekspertiisi käigus menetleja ekspertiisimääruse või tasulise ekspertiisi tellija taotluse alusel.
  2. Tervisekahjustus tuvastatakse isiku läbivaatuse ja /või tervishoiuteenuste osutamist tõendavate dokumentide põhjal.
  3. Enne isiku läbivaatuse tegemist teavitatakse teda ekspertiisi tegemisega kaasnevatest toimingutest.
  4. Tervisekahjustuse määramisel arvestatakse vigastuste morfoloogilisi iseärasusi, lokalisatsiooni, tervishoiuteenuste osutamist tõendavates dokumentides fikseeritud kliinilisi andmeid ja lisauuringute tulemusi.
  5. Isiku varasemat terviseseisundit arvestatakse tervisekahjustuse määramisel siis, kui see on seotud temale tekitatud vigastustega.
  6. Kui tervisekahjustusele hinnangu andmiseks on vajalik teostada kannatanu kohtuarstlik läbivaatus ja viimane keeldub sellest või pole menetlejal võimalik kannatanut kohtuarstlikule läbivaatusele toimetada, tehakse sellekohane märge ekspertiisiakti.
  7. Isikut teavitatakse, kui läbivaatuse tegemisel kasutatakse andmete salvestamiseks diktofoni.
  8. Ekspertiisi tegemiseks kasutatud instituudi võrgukettale salvestatud materjalid ning helifailid kustutatakse ekspertiisiakti valmimisel.
  9. Ekspertiisiakt koostatakse kohtuekspertiisi infosüsteemis ja väljastatakse sealt ekspertiisi tellijale.
  10. Ekspertiisiakt koostatakse kriminaalmenetluse seadustiku nõuete kohaselt ning vastavalt instituudi juhendile „Ekspertiisiaktide, ekspertiisist keeldumise aktide, lahanguaktide ja nende lisade vormistamise juhend“.

**4. Töövahendid**

* ühekordsed kindad
* mõõtejoonlauad
* mõõdulint
* fotoaparaat
* vererõhuaparaat
* diktofon

**5. Isiku läbivaatus**

* 1. Vajadusel tehakse isiku läbivaatus tervisekahjustuse määramisel:
     1. arstliku vea kahtlusel;
     2. kui tervishoiuteenuste osutamist tõendavate dokumentide andmete põhjal jääb ebaselgeks vigastuste tekkemehhanism, tekitamise aeg või tervisekahjustuse olemus ja kestus;
     3. statsionaarsel ravil viibimise ajal.
  2. Isiku läbivaatuse tegemise koht:
     1. instituudi kohtuarstlik osakond;
     2. tervishoiuteenust osutav asutus;
     3. menetlejaga kokkuleppel kinnipidamisasutus;
     4. menetlejaga kokkuleppel isiku elukoht;
     5. eeluurimisasutus.
  3. Isiku läbivaatusel dokumenteeritakse ekspertiisiaktis üldjuhul:
     1. läbivaatuse kuupäev, kellaaeg ja asukoht;
     2. isiku seletus asjaolude kohta (mis juhtus, millal ja kus juhtus);
     3. kaebused terviseseisundi kohta;
     4. kas on pöördunud arsti vastuvõtule (kui jah, siis millisesse tervishoiuasutusse, kui kaua viibis ravil, kas on vigastuste tõttu viibinud töövõimetuslehel, edasised soovitused raviarstilt;
     5. kas varem on olnud vigastusi (kui jah, siis millal ja milliste vigastustega on viibinud haiglaravil);
     6. varasemad läbipõetud haigused ja tervisekahjustused kui need võivad mõjutada antud tervisekahjustuse kulgu;
     7. Vigastuste kirjeldamisel dokumenteeritakse:

1. vigastuse paiknemine (vasak või parem kehapool, kaugus püsivatest anatoomilistest orientiiridest, jäsemetel kolmandik, sirutus- või painutuspind, rindkerel anatoomiline joon ja roidevahemik);
2. vigastuse nimetus (nahakriimustus, nahamarrastus, nahaalune verevalum, haav, luumurd, rebend vm);
3. vigastuse kuju (ebakorrapärane, ümar, ovaalne, ristkülikukujuline, ruudukujuline, kui vigastus meenutab mõne eseme kuju, siis märgitakse millise);
4. nahamarrastuse pinna iseloom (kaetud koorikuga, ümbritsevast nahapinnast madalamal, kõrgemal või ühel tasapinnal);
5. nahamarrastustel, -kriimustustel ja nahaalustel verevalumitel märkida värvus;
6. vigastuse mõõdud (nahakriimustusel pikkus, nahamarrastusel ja nahaalusel verevalumil pikkus, laius või läbimõõt, haaval pikkus);
7. kui vigastuse mõõtude kirjeldamiseks kasutatakse kahte parameetrit, siis esimesena märgitakse pikisuunaline ehk vertikaalne mõõt (vastab keha pikiteljele) ja teisena ristisuunaline ehk horisontaalne mõõt (vastab keha ristteljele);
8. haavade puhul kirjeldada haavaservad, -nurgad ja haava ümbritsevate pehmete kudede seisund;
9. kinnikasvanud haavade ja haavaarmide puhul kirjeldada kuju, värvus ja suurus;
10. läbivaatusel sedastatud vigastused fotografeeritakse, vajadusel numereeritakse ning lisatakse ekspertiisiakti fototabelitena (vt „Ekspertiisiaktide, ekspertiisist keeldumise aktide, lahanguaktide ja nende lisade vormistamise juhend“).

**6. Ekspertiisimaterjalid**

* 1. Ekspertiisiks vajalikud materjalid esitab ekspertiisi tellija, tervishoiuteenust osutav asutus menetleja nõudekirja alusel või kannatanu.
  2. Tervise infosüsteemis olevate andmetega tutvumiseks esitab tasulise ekspertiisi tellija taasesitamist võimaldavas vormis ekspertiisialuse allkirjastatud nõusoleku.
  3. Ekspertiisiks esitatud fotode ja videomaterjalide autentsuse eest vastutab ekspertiisi tellija.
  4. Tervishoiuteenuste osutamist tõendavatest dokumentidest tehakse kokkuvõte ja kantakse ekspertiisiakti asjakohased andmed.
  5. Üldjuhul ei tehta ekspertiisi ainult fotode ja videomaterjali alusel ning ekspertiisi ei ole lubatud teha ainult tervishoiuteenuste osutamist tõendavates dokumentides märgitud vigastuste (haiguste) RHK koodide alusel.

**7. Täiendavad uuringud ja erialased konsultatsioonid**

* 1. Tervisekahjustuse olemuse, tekkemehhanismi ja tekitamise aja väljaselgitamiseks võib kohtuarst-ekspert soovitada isikul pöörduda arsti vastuvõtule täiendavate uuringute tegemiseks, sellekohane märge lisatakse ekspertiisiakti.
  2. Tervishoiuteenuse osutaja tehtud radioloogilisi uuringuid konsulteerib kohtuarst-radioloogiaekspert ning vastus lisatakse ekspertiisiaktile.
  3. Radioloogilise uuringu konsultatsioon vormistatakse kohtuekspertiisi infosüsteemis ja uuringu vastuse näidisvormid kinnitatakse instituudi direktori käskkirjaga.
  4. Teiste erialaarstide digiallkirjastatud konsultatsiooni vastus lisatakse ekspertiisiaktile.

**8. Eksperdiarvamus ja eksperdiarvamuse põhjendus**

* 1. Eksperdiarvamus ja eksperdiarvamuse põhjendus põhineb eelandmetel, ekspertiisimaterjalidel ja ekspertiisi läbiviimisega seotud tegevustel
  2. Eksperdiarvamus ja eksperdiarvamuse põhjendus peab olema teaduspõhine.
  3. Kohtuarst-ekspert vastab ekspertiisiülesandes esitatud küsimustele oma pädevuse piires, küsimustele vastamata jätmist põhjendatakse.
  4. Eksperdiarvamuse põhjenduses peab olema märgitud:
     1. tervisekahjustuse olemasolu või puudumine;
     2. tervisekahjustuse olemus (diagnoos);
     3. tervisekahjustuse tekkimise viis:

1. määratakse võimalikult täpselt;
2. kui tekkimise viis ei ole määratav, siis põhjendatakse seda.
   * 1. vajadusel hinnang tervisekahjustuse ja varasema terviseseisundi seose kohta;
     2. tervisekahjustuse eluohtlikkus;
     3. tervisekahjustuse kestus;
     4. ekspertiisiülesandest lähtuvad muud järeldused.

**9. Seonduvad dokumendid**

9.1 Tervisekahjustuse kohtuarstliku tuvastamise kord (Vabariigi Valitsuse määrus, [www.riigiteataja.ee](http://www.riigiteataja.ee))

9.2 Ekspertiisiaktide, ekspertiisist keeldumise aktide, lahanguaktide ja nende lisade vormistamise juhend

9.3 Radioloogilise uuringu vastus (vormi näidis kinnitatud instituudi direktori käskkirjaga)

9.4 Radioloogilise uuringu vastuse Lisa (vormi näidis kinnitatud instituudi direktori käskkirjaga)

**10. Dokumendi muudatuste register**

|  |  |  |  |  |  |  |
| --- | --- | --- | --- | --- | --- | --- |
| vana | | uus | | Kuupäev | Muudatuse tegija nimi | Muudatuse sisu |
| Ver-sioon | Peatükk, alapunkt | Ver-sioon | Peatükk, alapunkt |
| 9 | 3.1 | 10 | 3.1 | 31.03.2025 | M. Väli | Mõiste *eluohtlik tervisekahjustus* viidud vastavusse tervisekahjustuse tuvastamise korra 31.03.2025 kehtima hakanud redaktsiooniga |